Document ID: 32014D0350

SKLEP KOMISIJE
z dne 5. junija 2014
o določitvi okoljskih meril za podelitev znaka EU za okolje tekstilnim izdelkom
(notificirano pod dokumentarno številko C(2014) 3677)
(Besedilo velja za EGP)
(2014/350/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (1) in zlasti člena 8(2) Uredbe,
po posvetovanju z Odborom Evropske unije za znak za okolje,
ob upoštevanju naslednjega:
(1)
V skladu z Uredbo (ES) št. 66/2010 se lahko znak EU za okolje podeli proizvodom, ki imajo zmanjšan vpliv na okolje v svojem celotnem življenjskem krogu.
(2)
Uredba (ES) št. 66/2010 določa, da se uvedejo posebna merila za podelitev znaka EU za okolje glede na skupine proizvodov.
(3)
V Odločbi Komisije 2009/567/ES (2) so določena okoljska merila ter z njimi povezane zahteve za ocenjevanje in preverjanje tekstilnih izdelkov, ki veljajo do 30. junija 2014.
(4)
Zaradi boljšega izražanja stanja trga za to skupino proizvodov in upoštevanja inovacij, ki so nastale v intervencijskem obdobju, je smiselno spremeniti področje uporabe skupine proizvodov in vzpostaviti spremenjen sklop okoljskih meril.
(5)
Namen meril je zlasti opredeliti proizvode, ki imajo v svojem življenjskem krogu manjši vpliv na okolje, s specifičnimi izboljšavami, da: izvirajo iz bolj trajnostnih oblik kmetijstva in gozdarstva, so proizvedeni z učinkovitejšo rabo virov in energije, z uporabo čistejših, manj onesnažujočih procesov in z manj nevarnimi snovmi ter so zasnovani in določeni kot visokokakovostni in trajni. Merila za podelitev znaka EU za okolje tekstilnim izdelkom so določena za prej omenjene vidike, pri čemer bi bilo treba spodbujati proizvode, ki imajo glede na te vidike izboljšano učinkovitost. Zato je primerno določiti merila za podelitev znaka EU za okolje skupini proizvodov „tekstilni izdelki“.
(6)
Spremenjena merila ter z njimi povezane zahteve za ocenjevanje in preverjanje bi morali veljati štiri leta od datuma sprejetja tega sklepa, pri čemer se upošteva inovacijski cikel te skupine proizvodov.
(7)
Zato bi bilo treba Odločbo 2009/567/ES nadomestiti s tem sklepom.
(8)
Proizvajalcem, ki so za svoje proizvode dobili znak EU za okolje za tekstilne izdelke na podlagi meril iz Odločbe 2009/567/ES, se omogoči prehodno obdobje, da bodo imeli dovolj časa za prilagoditev svojih proizvodov tako, da bodo ustrezali spremenjenim merilom in zahtevam.
(9)
Ukrepi iz tega sklepa so v skladu z mnenjem odbora, ustanovljenega s členom 16 Uredbe (ES) št. 66/2010 -
SPREJELA NASLEDNJI SKLEP:
Člen 1
1. Skupina proizvodov „tekstilni izdelki“ zajema:
(a)
tekstilna oblačila in dodatke: oblačila in dodatki, ki po teži vsebujejo najmanj 80 % tekstilnih vlaken v tkani, netkani ali pleteni obliki;
(b)
tekstilne izdelke za notranjo opremo: tekstilni izdelki, ki po teži vsebujejo najmanj 80 % tekstilnih vlaken v tkani, netkani ali pleteni obliki;
(c)
vlakna, prejo, tkane in pletene vstavke: namenjeni so za uporabo v tekstilnih oblačilih in dodatkih ter tekstilnih izdelkih za notranjo opremo, vključno s pohištvenim tekstilom in prevlekami za posteljne vložke pred uporabo medvlog in obdelavo, povezano s končnim proizvodom;
(d)
netkani elementi: zadrge, gumbi in drugi dodatki, ki so vključeni v proizvod; membrane, premazi in laminati;
(e)
čistilna sredstva: tkani ali netkani tekstilni izdelki, namenjeni za mokro ali suho čiščenje površin in sušenje kuhinjskih pripomočkov.
2. Iz skupine proizvodov „tekstilni izdelki“ so izključeni naslednji proizvodi:
(a)
proizvodi, ki so namenjeni za odlaganje po eni uporabi;
(b)
talne obloge iz Odločbe Komisije 2009/967/ES (3);
(c)
tkanine, ki so del struktur, namenjenih za uporabo na prostem.
3. Iz skupine proizvodov so izključeni oblačila, tkanine in vlakna, ki vsebujejo naslednje:
(a)
električne naprave ali so sestavni del električnih vezij;
(b)
naprave ali impregnirane snovi, zasnovane za zaznavanje sprememb prostorskih pogojev in odziv nanje.
Člen 2
V tem sklepu se uporabljajo naslednje opredelitve:
(a)
„tekstilna vlakna“ pomenijo naravna vlakna, sintetična vlakna in umetna celulozna vlakna;
(b)
„naravna vlakna“ pomenijo bombaž in druga naravna celulozna predivna vlakna, lan in druga vlakna iz ličja, volno in druga keratinska vlakna;
(c)
„sintetična vlakna“ pomenijo akril, elastan, poliamid, poliester in polipropilen;
(d)
„umetna celulozna vlakna“ pomenijo liocel, modal in viskozo.
Člen 3
Za „tekstilna oblačila in dodatke“ ter za „tekstilne izdelke za notranjo opremo“ pri izračunavanju odstotka tekstilnih vlaken ni treba upoštevati polnil, podlog, oblog, membran in prevlek, ki so zajeti v področje uporabe tega sklepa.
Člen 4
Polnilni materiali, ki niso narejeni iz tekstilnih vlaken, so v skladu z omejitvami iz merila 10, določenega v Prilogi, ki so povezane z dodatki, površinsko aktivnimi snovmi, biocidi in formaldehidom.
Člen 5
Merila za podelitev znaka EU za okolje na podlagi Uredbe (ES) št. 66/2010 za proizvod, ki spada v skupino proizvodov „tekstilni izdelki“, opredeljeno v členu 1 tega sklepa, ter z njimi povezane zahteve za ocenjevanje in preverjanje so določeni v Prilogi.
Člen 6
Merila in z njimi povezane zahteve za ocenjevanje, ki so določeni v Prilogi, veljajo štiri leta od datuma sprejetja tega sklepa.
Člen 7
Za upravne namene se skupini proizvodov „tekstilni izdelki“ dodeli kodna številka „016“.
Člen 8
Odločba 2009/567/ES se razveljavi.
Člen 9
1. Pri vlogah za podelitev znaka EU za okolje za proizvode, ki spadajo v skupino proizvodov „tekstilni izdelki“ in ki so bile vložene dva meseca od datuma sprejetja tega sklepa, se lahko upoštevajo merila iz Odločbe 2009/567/ES ali merila iz tega sklepa. Vloge se ocenjujejo v skladu z merili, na katerih temeljijo.
2. Znaki EU za okolje, podeljeni v skladu z merili iz Odločbe 2009/567/ES, se lahko uporabljajo 12 mesecev od datuma sprejetja tega sklepa.
Člen 10
Ta sklep je naslovljen na države članice.
V Bruslju, 5. junija 2014

Labels: 3
7
1
20